I-ca-yaa 43
Lär Kuɔth kɛ luäk nɛɛnikɛ
1
Täämɛ nɛmɛ ɛ min ci
Kuoth Nhial ɛ lar,
jɛn ram in cak ji̱ lö Je-kɔb,
jɛn ram in tääth ji̱
ji̱n I-thɛ-rɛl wëë i̱,
“/Cuarɛ dual, kɛ ɣöö cä yɛ luɛl,
kä cä yɛ cɔl ni ciöötni,
kɛ yɛn nɛɛkä.
2
Mi wä yɛn pi̱w wä jiɛth,
ɣän bä te kɛɛl kɛ yɛ,
mi jiathɛ kiɛr
/ci yɛn bi mua,
kä mi ja̱lɛ rɛy maac /cɛ yɛ bi waŋ,
/cɛ yɛ bi pɛt ɛn bo̱l maac.
3
Kɛ ɣöö ɛ ɣän Kuoth Nhial
ni Kuothdun,
ɣän Kuoth I-thɛ-rɛl
kä Käändun.
Ɣän bä I-jëp jak kä pälɛ yɛ,
bä Kuc kɛnɛ Thɛba thöp
kɛ gua̱a̱thdun.
4
Kɛ ɣöö gɔw yɛn ɛlɔ̱ŋ waaŋdä,
kä luɔ̱thkɛ yɛ kä nhɔakä yɛ,
ɣän bä naath la̱th guäthdun,
nɛy ti bä thöp kɛ kui̱
teekädun.
5
/Cuarɛ dual kɛ ɣöö
ta̱a̱ kɛɛl kɛ yɛ,
bä gaatkun nööŋ kui̱ känyä ca̱ŋ,
kä bä yɛ ma̱a̱t kui̱ konyä ca̱ŋ.
6
Kä bä ji̱ kuec caam la̱r
ɣöö pa̱lɛ kɛ,
kä bä ji̱ kuec cuëëc la̱r
ɣöö /cuarɛ kɛ rɔm jɔk,
no̱o̱ŋni dhɔɔlkä guäth
in nɔ̱a̱n nɔ̱a̱n,
kä no̱o̱ŋni nyieekä
ni peek ɣɔaa,
7
kɛn nɛy diaal tin cɔalkɛ
kɛ ciötdä,
tin cä cak kɛ kui̱ wutädä,
kɛn tin cä la̱t kä cä täth.”
Juda ɛ neen Kuɔth
8
No̱o̱ŋni nɛy tin tekɛ wäŋ
kä kɛ ciöör raar,
nɛy tin tekɛ ji̱th
kä kɛ mi̱eŋ!
9
Ɛ döör diaal duɔlkɛ rɔ̱
guäth kɛl,
kä a naath matkɛ rɔ̱.
Ɛŋa rɛydiɛn dëë nɛmɛ lat ɔ,
mɔ dëë kɔn nyuɔ̱th tëë
ci wä ni wal ɔ?
Akɛ latkɛ nëndiɛn kɛ ɣöö
bakɛ kulɛ ŋa̱c ɛn ɣöö
kɛ thuɔ̱ɔ̱k,
bi nɛy tin kɔ̱ŋ ɛ kulɛ liŋ,
kä bikɛ cu wee kɛ thuɔ̱ɔ̱k.
10
Cu Kuoth Nhial wee i̱,
“Ɛ ji̱n neendä,”
kä ɛ ji̱n ja̱ŋdä mi cä mɛk,
kɛ ɣöö bi ɣä ŋa̱c kä bi ɣä ŋäth,
kä biɛ ŋa̱c ɛn ɣöö ɛ ɣän.
Kä thilɛ kuoth mi te nhiamdä,
kä thilɛ kuoth mi bi
te kɔɔrä.
11
Ɛ ɣän Kuoth Nhial,
kä thilɛ kään mi dɔ̱ŋ
mi /ci mɔ a ɣän.
12
Cä yɛ nyuɔ̱ɔ̱th kä cä yɛ kän
kä cä yɛ la̱t ruac,
mëë thilɛ kuoth mi juɔ̱r
mi te rɛydun,
kɛ yɛn nëën kä ɣä,
ruac ni ɣän Kuoth Nhial.
13
“Ɛ ɣän Kuoth kä bä ŋot
ɛ ni ɣän,
thilɛ ram mi dëë kään tetkädä,
kä mi cä la̱t tëëkɛ ram
mi dëë jɛ woc?”
Ba̱r nath kɛ rɔ̱ kä ji̱ Bɛ̈-bi-lɔn
14
Cu Kuoth Nhial in la Lueelu
ni Kuoth I-thɛ-rɛl wee i̱,
“Kɛ kui̱du, ɣän bä rɛm
jäk kä Bɛ̈-bi-lɔn,
ba gääkni diaal to̱l kä piny,
kä bä rɔal ji̱ Bɛ̈-bi-lɔn
loc ni jiath lɔaac.
15
Ɛ ɣän Kuoth Nhial Kɛlu
min Rɛl Gɔɔydɛ rɔ,
Kuääru kä cääk I-thɛ-rɛl.”
16
Kä cu Kuoth Nhial nɛmɛ lar,
jɛn min ci duɔ̱ɔ̱p la̱t
rɛy baar,
min tekɛ duɔ̱ɔ̱p
rɛy pi̱i̱ni ti ŋuan,
17
mëë däk thurbiɛɛli
kɛnɛ jiöŋkööri,
kä jooc rɛm köör tin wäth,
tekɛ ni piny /ca rɔ̱
bi nyɔk kɛ jiëc,
cua kɛ däk ce̱tkɛ min
la mac ɛ yia̱nykɛ.
18
Kä cu Kuoth Nhial wee i̱,
“/Cu tëë ci wä car,
kä /cu tëë wal tim.
19
Kä nɛnɛ ɣän la̱tdä ni mi
pay tuɔɔk,
tuɔɔkɛ ɛn täämɛ,
ci jɛ nɛn?
Ɣän bä duɔ̱ɔ̱p la̱t däär dɔaar,
kä bä kiɛr la̱t
rɛy dɔaar rɛ̈w.
20
Ba ɣä luɔ̱th ɛ ley dɔaar,
ba ɣä luɔ̱th ɛ guɔɔr kɛ wuɔ̱t,
kɛ ɣöö cä pi̱w jak kä te
däär dɔaar,
cä kiɛr jak kä te
däär dɔaar rɛ̈w,
cä nɛɛkä tin cä mɛk moc
kɛ ti ba math,
21
kɛn nɛy tin cä lät
kä rɔɔdä,
kɛ ɣöö ba ɣä puany.”
Duer I-thɛ-rɛl
22
Cu Kuoth Nhial wee i̱,
“Yɛn ji̱ Je-kɔb
/ka̱nɛ ɣä cɔl,
kä ci yɛn ŋɔa̱a̱ŋ kɛ ɣä
lö ji̱ I-thɛ-rɛl!
23
/Ken yɛn ɣä nöŋ muc
deetkun tin waŋkɛ,
kä /ken yɛn ɣä luɔ̱th
kɛ luurikun.
Ɣän /ka̱n yɛ moc rik
kɛ thiec mucni,
kä /ka̱n yɛ kok kɛ wa̱ŋ
wal tin kɔp.
24
/Ken yɛn ɣä kök wäl
in kɔp kɛ yio̱w,
kä /ken yɛn ɣä nöŋ
thiɔl mucnikun.
Duundɛ ɣöö cia dɛ̈c ni ɣä piny
kɛ dueerkun,
cia ɣä jak kä cuc kɛ jiäkun.
25
“Ɛ ɣän, ɛ nëë päl dueerkun
diaal kɛ ca̱r lɔaacdä,
ɣän /cä dueerkun bi tim.
26
Kä gɔanyɛ ɣä, wanɛ guäth luɔ̱k,
lat go̱o̱nydu dɔ̱ŋ
bi tekɛ cuɔ̱ɔ̱ŋ.
27
Ci guuri tëë nhiam duer,
kä ci nɛy tin luɔckɛ thokdu
ɣä duer duer.
28
Kɛ kui̱c ɛmɔ cä bööth
luaakdu jak kä po̱c,
kä bä Je-kɔb jakä da̱kɛ,
kä ba I-thɛ-rɛl kuëth.”
